b'\n_START_ARTICLE_\nVanavanemate p\xc3\xa4ev\n_START_PARAGRAPH_\nVanavanemate p\xc3\xa4ev on eesti riiklik t\xc3\xa4htp\xc3\xa4ev, mida t\xc3\xa4histatakse septembri teisel p\xc3\xbchap\xc3\xa4eval._NEWLINE_21. jaanuaril 2010 v\xc3\xb5ttis Riigikogu 81 poolth\xc3\xa4\xc3\xa4lega vastu otsuse lisada vanavanemate p\xc3\xa4ev riiklike t\xc3\xa4htp\xc3\xa4evade hulka  . Vanavanemate p\xc3\xa4eva t\xc3\xa4histatakse septembrikuu teisel p\xc3\xbchap\xc3\xa4eval ja eeln\xc3\xb5u algataja valis selle p\xc3\xa4eva p\xc3\xb5hjusel, et ka emade- ja isadep\xc3\xa4eva t\xc3\xa4histatakse just kuu teisel p\xc3\xbchap\xc3\xa4eval. Seadusemuudatus sai teoks kodanikualgatuse korras ja eeln\xc3\xb5u "P\xc3\xbchade ja t\xc3\xa4htp\xc3\xa4evade seaduse" muutmiseks esitas Erakond Eestimaa Rohelised fraktsioonile Kanal 2 reporter Heiki Valner ._NEWLINE_Vanavanemate p\xc3\xa4eva eesm\xc3\xa4rgiks on t\xc3\xa4nada ning avaldada austust vanavanematele laste ja lastelaste kasvatamise, jagatud hoole ning armastuse eest. T\xc3\xa4htp\xc3\xa4ev aitab lastel saada teadlikumaks sellest, millist tugevust, teadmisi ja elutarkust vanavanemad pakkuda suudavad ning tihendaks eri p\xc3\xb5lvkondade vahelist suhtlemist. T\xc3\xa4htp\xc3\xa4ev on asjakohane austusavaldus ka riigi poolt ning v\xc3\xb5imaldab avalikult n\xc3\xa4idata vanavanemate t\xc3\xa4htsust eelk\xc3\xb5ige perekonna, aga ka \xc3\xbchiskonna jaoks tervikuna._NEWLINE_Vanavanemate p\xc3\xa4eva t\xc3\xa4histatakse ka mujal maailmas. 1979. aastal seadustas president Jimmy Carter oma allkirjaga vanavanemate p\xc3\xa4eva rahvusp\xc3\xbchana Ameerika \xc3\x9chendriikides. Ameeriklastel langeb t\xc3\xa4htp\xc3\xa4ev eestlastega samale ajale. Vanavanemate p\xc3\xa4eva t\xc3\xa4histatakse kas riikliku t\xc3\xa4htp\xc3\xa4evana v\xc3\xb5i rahvusp\xc3\xbchana ka Kanadas, Prantsusmaal, Itaalias, Poolas, Inglismaal. K\xc3\xb5ik riigid t\xc3\xa4histavad seda p\xc3\xa4eva erinevatel kalendrikuudel. Kui Eestis on tegemist ilmaliku t\xc3\xa4htp\xc3\xa4evaga, siis Poolas on vanavanemate p\xc3\xa4ev seotud katoliku kiriku usup\xc3\xbchaga.'